Sklep I Up 1797/2006
Datum: 2007-11-06T01:00:00.000+01:00
ecli: ECLI:SI:VSRS:2007:I.UP.1797.2006
opravilna_stevilka_ii_stopnje: Sklep UPRS U 2240/2006
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: nerazumljiva tožba - zavrženje tožbe

## Jedro

Iz tožbe in njenih prilog ni mogoče ugotoviti, kaj je predmet spora, zaradi česar je tožba nerazumljiva. Ker tožeča stranka tudi po pozivu sodišča pomanjkljivosti ni odpravila, jo je sodišče pravilno zavrglo.

## Izrek

Pritožba se zavrne in se potrdi sklep sodišča prve stopnje.

## Obrazložitev

1 Tožeča stranka je dne 23.06.2006 vložila tožbo zoper toženo stranko, pri kateri je imela do dne 30.07.2005 registriran patent s skrajšanim trajanjem, št. 9600240, z nazivom "lopar za kegljanje in balinanje".

2 Upravno sodišče prve stopnje je tožbo zavrglo z obrazložitvijo, da iz nje ni razvidno, zoper kateri upravni akt je vložena, kateri so tožbeni razlogi in kakšen je tožbeni zahtevek. Tožeča stranka tudi po pozivu sodišča pomanjkljivosti ni odpravila.

3 Zoper sklep sodišča prve stopnje o zavrženju tožbe je tožeča stranka vložila pritožbo brez navedbe pritožbenih razlogov, zato je Vrhovno sodišče sklep sodišča prve stopnje preizkusilo v mejah razlogov, na katere pazi po uradni dolžnosti.

4 Pritožba je bila vročena toženi stranki, ki je v odgovoru predlagala njeno zavrnitev oziroma zavrženje.

5 Po določbi prvega odstavka 107. člena Zakona o upravnem sporu (Ur. l. RS, št. 105/2006 - ZUS-1) se glede pravnih sredstev zoper izdane odločbe sodišča uporabljajo določbe ZUS-1 (in ne določbe prej veljavnega ZUS). Vloženo pritožbo je zato treba presojati po določbah ZUS-1. Razlogi za zavrnitev pritožbe 6 Vrhovno sodišče pritrjuje oceni sodišča prve stopnje, da iz tožbe in njenih prilog ni mogoče ugotoviti, kaj je predmet spora, zaradi česar je tožba nerazumljiva. Ker tožeča stranka tudi po pozivu sodišča pomanjkljivosti ni odpravila, jo je sodišče pravilno zavrglo, skladno z drugim odstavkom 29. člena takrat veljavnega Zakona o upravnem sporu (Ur. l. RS, št. 50/97 s spremembami - ZUS).

7 V postopku pred sodiščem prve stopnje prav tako niso bile storjene bistvene kršitve pravil postopka v upravnem sporu, na katere pazi pritožbeno sodišče po uradni dolžnosti (tretji in četrti odstavek 75. člena ZUS-1).

8 Glede na navedeno je bilo treba pritožbo kot neutemeljeno zavrniti in potrditi izpodbijani sklep sodišča prve stopnje (76. člen ZUS-1).